Лъэпкъ куэдым я усакIуэ Гамзатов Расул къызэралъхурэ пщэдей илъэс 90 ирокъу
АПХУЭДЭ ЩЫIЭКЪЫМ
Дагъыстэным и цIыхубэ тхакIуэ, Социалист Лэжьыгъэм и ЛIыхъужь Гамзатов Расул Дагъыстэн АССР-м и Хъунзахъ районым и Цадэ жылэм 1923 гъэм къыщалъхуащ. Аранинск курыт еджапIэмрэ Авар педучилищэмрэ къиуха нэужь, Гамзатовыр япэщIыкIэ егъэджакIуэу лэжьащ, Авар къэрал театрым и режиссерым и дэIэпыкъуэгъу IэнатIэм пэрытащ, иужькIэ «Къурш большевик» авар газетым и къудамэм и унафэщIу, Дагъыстэн радиокомитетым авар нэтынхэмкIэ и редактору щытащ. 1945 — 1950 гъэхэм ар щеджащ Горький Максим и цIэр зезыхьэ Литературэ институтым (Москва). ЩIэныгъэ нэхъыщхьэ зэзыгъэгъуэта Расул 1951 гъэм Дагъыстэным и ТхакIуэхэм я союзым и правленэм и унафэщIу хахащ.
Гамзатов Расул усэ итхын щIидзащ илъэси 9-м иту. Зэман дэкIри, абы и IэдакъэщIэкIхэр къытрадзэ хъуащ «Къурш большевик» авар газетым. И япэ усэ тхылъыр дунейм къытехьащ 1943 гъэм. ГъэщIэгъуэнракъэ, СССР-м и ТхакIуэхэм я зэгухьэныгъэм ар щыхагъэхьам, Расул илъэс 20 ирикъуа къудейт. Абдеж щегъэжьауэ урысыбзэкIи, аварыбзэкIи, нэгъуэщI дагъыстэныбзэхэмкIи абы и усэ, прозэ тхыгъэхэр, тхылъхэр къыдагъэкIащ. ТхакIуэм и усыгъэр фIыуэ зылъэгъуахэм ягъэлъапIэ «Журавли», «Высокие звезды», «Письмена», «В горах мое сердце», «У очага», «Сказания», «Суди меня по кодексу любви», «О бурных днях Кавказа», «В полдневный жар», «Мой Дагестан», «Две шали», «Сонеты» и IэдакъэщIэкIхэр, нэгъуэщIхэри.
ТхакIуэ цIэрыIуэм и усэхэмрэ поэмэхэмрэ урысыбзэкIэ зэрадзэкIащ Сельвинский Илья, Городецкий Сергей, Липкин Семен, Нейман Юлие сымэ. Псом хуэмыдэу абы къыкъуэтащ и ныбжьэгъу-усакIуэхэу Гребнев Наум, Козловский Яков, Хелемский Яков, Солоухин Владимир, Мориц Юннэ, Ахмедовэ Маринэ сымэ. Езы Расул аварыбзэкIэ зэридзэкIащ Пушкиным, Лермонтовым, Некрасовым, Есениным, Блок, хьэрып усакIуэ Ходжи Абдул Хьэзиз сымэ я IэдакъэщIэкIхэр.
Михалков Сергей йодаIуэ. 1985 гъэ Гамзатовым и усэ куэд цIыхубэ уэрэд цIэрыIуэ хъуащ. Къыхэгъэщыпхъэщ усакIуэм и псалъэхэр зыщIэлъ уэрэдхэр пластинкэхэм, дискхэм тету куэдрэ къызэрыдэкIар. Расул ядэлажьэрт композитор цIэрыIуэхэу Френкель Ян, Фельцман Оскар, Паулс Раймонд, Антонов Юрий, Пахмутовэ Александрэ, Гасанов Готфрид, Кажлаев Мурад, Чалаев Ширвани, нэгъуэщIхэми. Абы и уэрэдхэр ягъэзащIэрт Герман Аннэ, Вишневская Галинэ, Магомаев Муслим, Бернес Марк, Кобзон Иосиф, Ротару Софие, Кикабидзе Вахтанг, Гнатюк Дмитрий, Гасановэ Муи, Омаров Магомед сымэ.
Лъэпкъ литературэм зегъэужьыным хэлIыфIыхьа Гамзатов Расул и гуащIэм къыпэкIуащ Совет Союзым, Урысейм, Дагъыстэным я цIэ лъапIэхэр, саугъэтхэр. ЦIыхубэ тхакIуэр Ленин саугъэтым, РСФСР-мрэ СССР-мрэ я Къэрал саугъэтхэм я лауреат хъуащ, «XX лIэщIыгъуэм и усакIуэ нэхъыфI» дунейпсо саугъэтыр, Азиемрэ Африкэмрэ я тхакIуэхэм я «Лотос» саугъэтыр къихьащ, нэгъуэщI ехъулIэныгъэ куэди иIащ.
Гамзатовыр Дагъыстэн АССР-м и Совет Нэхъыщхьэм и депутату, ардыдэм и унафэщIым и къуэдзэу щытащ, СССР-м и Совет Нэхъыщхьэм и президиумым, КПСС-м и Дагъыстэн обкомым щылэжьащ. Илъэс пщIы бжыгъэкIэ ар РСФСР-м, СССР-м, Дагъыстэным я тхакIуэ зэхыхьэхэм лIыкIуэу хэтащ, нэгъуэщI къулыкъушхуэхэри иIыгъащ. Лениным и ордениплI, Октябрь зэщIэхъееныгъэм и орденыр, Лэжьыгъэм и Бэракъ Плъыжьыр — щэнейрэ къихьащ Гамзатовым. Хэкум зэрыхуэпэжым, ехъулIэныгъэхэр къыхуихьу зэрыщытам къыхэкIыу, 2003 гъэм фокIадэм и 8-м Урысейм и Президент Путин Владимир къэралым и тыгъэ нэхъыщхьэр — щихъ Первозванный Андрей и орденыр — хуигъэфэщащ.
Зэман зэхуэмыдэхэм Гамзатов Расул и усэ пшыхьхэр щрагъэкIуэкIыу щытащ Мэхъэчкъали, Москва и театрхэми, Будапешт, Берлин, Варшавэ, нэгъуэщI къалэхэми я щэнхабзэ центрхэм.
Налшык щохьэщIэ. 1964 гъэ УсакIуэм и къалэмыпэ къыщIэкIахэмкIэ Оперэмрэ балетымкIэ Ленинград театрым щагъэуващ «Горянка» балетыр, СатирэмкIэ Москва и театрым щагъэлъэгъуащ «Мой Дагестан» спектаклыр. Псори щыгуфIыкIат Цадаса и цIэр зезыхьэ авар музыкэ драмэ театрым и утыку «В горах мое сердце», «Берегите матерей», «Горянка» спектаклхэр зэрыща-гъэлъэгъуам. Иужьрейр СССР-м и театр куэдым я репертуарым хагъэхьат.
ЦIыхубэ тхакIуэм и гъащIэмрэ и лэжьыгъэмрэ теухуауэ литературэджхэм куэд ятхащ, тхылъхэр къыдагъэкIащ. Гамзатовым и гъащIэм щыщ Iыхьэхэр къэзыгъэлъагъуэ «Кавказец родом из Цада», «Белые журавли», «Расул Гамзатов и Грузия» документальнэ фильм кIэщIхэр, и тхыгъэхэр зи лъабжьэ «Горянка», «Сказание о храбром Хочбаре» художественнэ фильмхэр трахащ.
Гамзатовыр Европэм, Азием, Африкэм, Америкэм, нэгъуэщI къэралхэми щыIащ, ар ирагъэблагъэу щытащ къэрал къулыкъущIэхэм, пащтыхьхэм, лIыщхьэхэм, сурэтыщIхэмрэ тхакIуэхэмрэ.
И унагъуэр: Расул и щхьэгъусэ Патимат дунейм ехыжащ 2000 гъэм, пхъуищрэ пхъурылъхухэмрэ къащIэхъуащ. Гамзатовым и къуэш нэхъыжьитI Хэку зауэшхуэм хэкIуэдащ. И къуэш нэхъыщIэр — Гаджи — щIэныгъэхэмкIэ Урысей Академием и академикщ.
2003 гъэм щэкIуэгъуэ мазэм Гамзатов Расул дунейм ехыжащ. Ар щыщIалъхьэжащ Мэхъэчкъалэ.
